L'Ajuntament d'Algemesí obri la zona d'oci per a gossos al parc Salvador Castell després de la seua reforma integral
25 de març de 2024

La reforma ha consistit en una nova tanca perimetral més alta, nous accessos adaptats per a persones amb mobilitat reduïda amb semàfor i accés per a vehicles de manteniment, font d'aigua per a mascotes i persones, cinc bancs, noves papereres, sanejament d'arbustos i plantació de més arbres, i un circuit d'agility. El pressupost de la reforma és de vora 40.000 euros.

Per a la regidora de Benestar Animal, Quini Giner, “és una zona on els gossos puguen desenvolupar activitats com córrer i jugar, la remodelació ha sigut important perquè el recinte estava abandonat”. Respecte a la continuïtat de la reforma d'altres instal·lacions en diverses zones de la ciutat, Giner ha afegit que “esta és una de les més utilitzades i la intenció és millorar la resta d'instal·lacions per a adequar-les i que tinguen un bon ús”.

L'alcalde d'Algemesí, José Javier Sanchis, ha destacat l'obertura d'un altre accés per la zona del parc on es troben els bustos i ha insistit en la conscienciació dels usuaris per a mantindre net el recinte: “Cal arreplegar els excrements i les normes per a gossos de races considerades perilloses són les mateixes que en la resta de la ciutat i han de portar boç”.